Document ID: 32003L0082

Komisjoni direktiiv 2003/82/EÜ,
11. september 2003,
millega muudetakse nõukogu direktiivi 91/414/EMÜ taimekaitsevahenditega seotud konkreetsete ohtude ja ohutusabinõude standardlausete osas
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni direktiiviga 2003/81/EÜ, [2] eriti selle artiklit 16 ja artikli 18 lõiget 2,
ning arvestades järgmist:
(1) Nõukogu 27. juuni 1967. aasta direktiiviga 67/548/EMÜ ohtlike ainete klassifitseerimist, pakendamist ja märgistamist käsitlevate õigusnormide ühtlustamise kohta, [3] viimati muudetud komisjoni direktiiviga 2001/59/EÜ, [4] nõutakse, et ohtlikke aineid võib turule viia üksnes juhul, kui need on märgistatud konkreetseid ohtusid käsitlevate standardlausetega (riskilaused) ja aine ohutut kasutamist käsitlevate standardlausetega (ohutuslaused).
(2) Direktiivis 91/414/EMÜ sätestatakse loa andmine igale taimekaitsevahendile igas liikmesriigis läbiviidud hindamise alusel. Kõnealuse direktiiviga nähakse ette ka liikmesriikide kohustus sätestada, et toimeaineid võib turule viia üksnes juhul, kui need on klassifitseeritud, pakendatud ja märgistatud vastavalt direktiivile 67/548/EMÜ.
(3) Taimekaitsevahendite suhtes kohaldatakse Euroopa Parlamendi ja nõukogu 31. mai 1999. aasta direktiivi 1999/45/EÜ ohtlike preparaatide klassifitseerimist, pakendamist ja märgistamist käsitlevate liikmesriikide õigusnormide ühtlustamise kohta, [5] viimati muudetud komisjoni direktiiviga 2001/60/EÜ. [6] Direktiiviga 1999/45/EÜ nähakse ette, et selle direktiivi sätteid kohaldatakse direktiivi 91/414/EMÜ reguleerimisalasse kuuluvate preparaatide suhtes alates 30. juulist 2004.
(4) Direktiiviga 91/414/EMÜ nähakse ette, et taimekaitsevahendite pakendid peavad vastama teatavatele märgistamisnõuetele; pakendil peavad muu hulgas olema inimeste, loomade või keskkonnaga seotud konkreetsetele ohtudele viitavad standardlaused, mis valitakse vastavalt vajadusele kõnealuse direktiivi IV lisas esitatud lausete seast. Kuna seda lisa ei ole veel kehtestatud, on vaja lisada selliste standardlausete loetelu kõnealuse direktiivi IV lisasse.
(5) Direktiiviga 91/414/EMÜ nähakse ette, et taimekaitsevahendite pakenditel peavad olema inimeste, loomade või keskkonna kaitse ohutusabinõud standardlausetena, mis valitakse vastavalt vajadusele kõnealuse direktiivi V lisas esitatud lausete seast. Kuna seda lisa ei ole veel kehtestatud, on vaja lisada selliste standardlausete loetelu kõnealuse direktiivi V lisasse.
(6) Direktiiviga 1999/45/EÜ nähakse ette, et selle direktiivi preparaatide klassifitseerimise ja märgistamise põhialuseid kohaldatakse kooskõlas direktiivi 67/548/EMÜ VI lisa kriteeriumidega. Direktiivi 67/548/EMÜ VI lisas sätestatud kriteeriumid, mis põhinevad aine olemuslikel omadustel, ei pruugi olla küllaldased taimekaitsevahendite kasutamisel esinevate konkreetsete ohtude kirjeldamiseks. Sellest tulenevalt peaks direktiivi 91/414/EMÜ IV ja V lisas kehtestatavate konkreetsete ohtude ja ohutusabinõude standardlausetega olema võimalik kirjeldada piisavalt taimekaitsevahendite kasutamisel esineda võivaid konkreetseid ohte ja rakendatavaid ohutusabinõusid.
(7) Direktiivi 91/414/EMÜ IV ja V lisas sätestatavate konkreetsete ohtude ja ohutusabinõude standardlaused tuleks määrata hindamise alusel, mille liikmesriigid teevad vastavalt nimetatud direktiivile kõnealuste toodete toimeaine(te) suhtes. Seetõttu on asjakohane anda liikmesriikidele pärast üksiku toimeaine kandmist direktiivi 91/414/EMÜ I lisasse mõistlik tähtaeg olemasolevate lubade läbivaatamiseks ja kõnealuse direktiivi IV ja V lisa sätete rakendamiseks lubade andmisel.
(8) IV ja V lisa ühtlustatud laused on aluseks täiendavatele ja erikasutusjuhenditele vastavalt artikli 16 lõike 1 punktidele k, l, m ja n.
(9) Mikrobioloogilisi toimeaineid sisaldavate taimekaitsevahendite klassifitseerimiseks ja märgistamiseks peaks samuti ette nägema ühtlustatud kava.
(10) Käesoleva direktiiviga ettenähtud meetmed on kooskõlas toiduahela ja loomatervishoiu komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Käesoleva direktiivi I ja II lisa lisatakse direktiivi 91/414/EMÜ IV ja V lisasse.
Artikkel 2
Liikmesriigid jõustavad käesoleva direktiivi artikli 1 järgimiseks vajalikud õigusnormid hiljemalt 30. juuliks 2004. Liikmesriigid teatavad sellest viivitamata komisjonile.
Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
Artikkel 3
Liikmesriigid vaatavad läbi käesoleva direktiivi III lisas loetletud toimeaineid sisaldavate taimekaitsevahendite kohta antud load.
Liikmesriigid rakendavad direktiivi 91/414/EMÜ IV ja V lisa sätteid kõikide käesoleva direktiivi III lisas loetletud toimeainete osas nimetatud lisa ajakavas ettenähtud rakendamise tähtpäevaks.
Kui taimekaitsevahendid sisaldavad mitut toimeainet, mille osas on ette nähtud erinevad rakendamise tähtpäevad, kohaldatakse hilisemat tähtpäeva.
Artikkel 4
Käesolev direktiiv on adresseeritud liikmesriikidele.
Brüssel, 11. september 2003

Labels: 0
3
6